钦定古今图书集成/明伦汇编/交谊典/第042卷 > 《答李鸿胪𬭼》前人
## 钦定古今图书集成/明伦汇编/交谊典/第042卷 > 《答李鸿胪𬭼》前人

“都门别后，两辱手书，眷兹隆厚，兼惠香帕、帽袜、葡萄”，
感愧之深，无以云喻。然因循两载，不敢答书者，正以
林下之人，不当与达者通书故耳。昔富郑公致政之
后，虽韩魏公岁时问讯，亦不答书。富、韩相得之深，岂
恝然无情哉？诚以世议隘薄故也。仆之鄙劣，固不敢
望富公之万一，然愿学焉。归田以来，虽无裴晋公绿
野之堂，司马温公独乐之园，乐天诸公把酒赋诗之
乐，然逍遥泉石之间，忧患不干其心，毁谤不入其耳，
视陆宣公之在忠州，盖过之矣。近闻屠大理上疏，欲
起之。衰疾之中，虽蒙过爱，然殊未谅区区之心也。方
少壮时，犹不如人，况老且疾，岂可再起以取后生描
画哉？倘相知有问及者，烦告之曰：“老疾日侵，不堪当
世之用矣。”此实愚之至情，深有望于阁下也。自古及
今，再起者孰能善其终哉？寇莱公、王介庵且然，况若
仆者乎？刑部旧人，多有用之材，连遭贬黜，良可惜也。
本部谈赵、顾、曾、胡五正郎，施、尹、曾、伍四主事，最承相
念，不敢致书。会间烦为道意，并达鄙情。不宣。